b'\n_START_ARTICLE_\nMoskovan Kreml\n_START_PARAGRAPH_\nMoskovan Kreml (ven. \xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\x9a\xd1\x80\xd0\xb5\xd0\xbc\xd0\xbb\xd1\x8c) on Moskovan keskustassa sijaitseva historiallinen linnoitus, kreml, jossa sijaitsevat merkitt\xc3\xa4vimm\xc3\xa4t Ven\xc3\xa4j\xc3\xa4n hallintoelimet. Kremliss\xc3\xa4 sijaitsevat presidentin virka-asunto ja senaatti. Sen pinta-ala on 27,5 hehtaaria._NEWLINE_Kremlin historiallisia n\xc3\xa4ht\xc3\xa4vyyksi\xc3\xa4 ovat lukuisat kirkot, kuten Uspenskin katedraali, Tsaarin kanuuna, Tsaarin kello ja Kremlin tornit, joista Spasskaja-torni on tunnetuin. Kremlin kompleksi on yksi Unescon maailmanperint\xc3\xb6kohteista Ven\xc3\xa4j\xc3\xa4ll\xc3\xa4._NEWLINE_Useita merkkihenkil\xc3\xb6it\xc3\xa4 on haudattu Kremlin muuriin tai sen edess\xc3\xa4 olevaan kalmistoon, kuten Josif Stalin, Leonid Bre\xc5\xbenev ja Otto Wille Kuusinen. Muurin vieress\xc3\xa4 Punaisen torin reunalla sijaitsee Leninin mausoleumi._NEWLINE_Isolla kirjoitetulla nimell\xc3\xa4 Kreml viitataan usein metonyymin\xc3\xa4 Ven\xc3\xa4j\xc3\xa4n valtionjohtoon, nyky\xc3\xa4\xc3\xa4n erityisesti Moskovan kremlin alueella toimivaan Ven\xc3\xa4j\xc3\xa4n presidentinhallintoon. Kylm\xc3\xa4n sodan aikana l\xc3\xa4nsimaissa harjoitettua Neuvostoliiton johdon toiminnan ja ajattelun tutkimusta alettiin kutsua kremlologiaksi. Termi on k\xc3\xa4yt\xc3\xb6ss\xc3\xa4 edelleen.\n_START_SECTION_\nHistoria\n_START_PARAGRAPH_\nMoskovan Kremlist\xc3\xa4 on merkkej\xc3\xa4 jo 1000-luvulta. Aikanaan Kreml toimi Moskovan ruhtinaskunnan ja my\xc3\xb6hemmin koko Ven\xc3\xa4j\xc3\xa4n hallinnollisena keskuksena. Vuosina 1366\xe2\x80\x931368 linnoitus rakennettiin uudelleen kivest\xc3\xa4. Vuonna 1703 Pietari Suuri siirsi p\xc3\xa4\xc3\xa4kaupungin ja hallinnon Pietariin. Kremlist\xc3\xa4 tuli uudelleen hallinnollinen keskus vuonna 1917, jolloin Leninin bol\xc5\xa1evikkihallitus siirsi hallinnon ja my\xc3\xb6hemmin p\xc3\xa4\xc3\xa4kaupunkiuden Moskovaan. T\xc3\xa4m\xc3\xa4n j\xc3\xa4lkeen Moskovan Kreml toimi Neuvostoliiton hallinnollisena keskuksena. Nykyisin Kreml toimii Ven\xc3\xa4j\xc3\xa4n federaation hallinnollisena keskuksena.'